ใครซื้อ-ขาย SAWAD?ลูบคมตลาดทุน
กลับมาเขียนเรื่องหุ้น SAWAD หรือ บริษัท ศรีสวัสดิ์ พาวเวอร์ 1979 จำกัด (มหาชน) อีกครั้ง
24 ธ.ค. 2558

ธนะชัย ณ นคร
 
กลับมาเขียนเรื่องหุ้น SAWAD หรือ บริษัท ศรีสวัสดิ์ พาวเวอร์ 1979 จำกัด (มหาชน) อีกครั้ง
เผอิญในช่วงหัวค่ำไปได้ยินข่าวมาว่า กลุ่มผู้ถือหุ้นใหญ่ได้มีการขายหุ้นออกมา
เลยต้องเช็กสักหน่อยว่าเกิดอะไรขึ้น
จึงไปได้คำตอบมาว่า เมื่อคืนที่ผ่านมามีการทำบิ๊กล็อต โอเวอร์ไนท์ หรือเป็นการทำรายการแบบการซื้อขายข้ามคืน จำนวน 50 ล้านหุ้น จากกลุ่มผู้ถือหุ้นเดิมคือ กลุ่ม “แก้วบุตตา”
ดีลนี้ ทำผ่าน บล.บัวหลวง
ราคา มีการทำบิ๊กล็อตกันอยู่ที่ 46.25 บาท / หุ้น
ราคานี้ถือว่าต่ำว่าราคาปิดเมื่อวานนี้ที่ระดับ 48.75 บาท หรือซื้อได้ถูกกว่ากระดาน 2.50 บาท
แต่ก็ถือเป็นเรื่องปกติแหละครับ ที่เป็นการทำรายการบิ๊กล็อตแบบนี้จะต้องต่ำกว่าราคาในกระดาน ซึ่งกรณีนี้ก็ต่ำกว่าราวๆ 4-5% ไม่ถือว่ามากมายอะไร
จำนวนหุ้นที่ซื้อขายกันอยู่ที่ 50 ล้านหุ้น(ประมาณ 5% ของจำนวนหุ้นทั้งหมด)
ดีดลูกคิดออกมาแล้ว คิดเป็นเงินประมาณ 2.31 พันล้านบาท
ผมต่อสายไปหาคุณธิดา แก้วบุตตา กรรมการของ SAWAD ซึ่งเธอก็ยอมรับว่า ได้มีการขายหุ้นออกไปจริง
ทว่า การขายในครั้งนี้ ไม่ได้หนีไปไหน
แต่เป็นผลมาจากการเดินทางไปโรดโชว์ต่างประเทศ แล้วมีกองทุนสนใจเข้ามาซื้อหุ้น ประกอบกับต้องการเพิ่มฟรีโฟลตกับหุ้นให้มากขึ้นด้วย
“เขา(หมายถึงนักลงทุนสถาบัน-กองทุน)เข้ามาถือยาว” เธอกล่าวย้ำ
เธอว่ามาอย่างไร ผมก็เขียนไปตามนั้น
ผมเลยถามถึงแผนงานต่างๆ  ที่เคยปุจฉา-วิสัชนา กันไว้ เมื่ออาทิตย์ก่อนว่า มีอะไรเปลี่ยนแปลงไหม
เธอก็บอกกลับมาว่า “ไม่มี”
การตั้งเป้าการเติบโตของรายได้ ตัวเลขก็ยังอยู่ที่ 30%
และก็ยังมีแผนที่จะรับซื้อหนี้มาบริหารเพิ่มด้วย จากปีนี้ที่รับซื้อมาแล้วกว่า 4,000-5,000 ล้านบาท
ส่วนเรื่องแผนงานรุกตลาดในกลุ่มประเทศ AEC ก็ยังเดินหน้าต่อไป ซึ่งล่าสุด ก็เริ่มเข้าไปยังประเทศเวียดนาม จากข่าวที่มีการนำเสนอไปกันแล้ว
คุณธิดา เธอย้ำครับว่า “กลุ่มแก้วบุตตา” ยังคงถือหุ้นใหญ่ใน SAWAD อยู่
ส่วนข้อมูลผู้ถือหุ้นของ SAWAD (ณ 7 พ.ค.58) พบว่า น.ส.ธิดา แก้วบุตตา ถือหุ้นอยู่จำนวน 371,961,900 หุ้น คิดเป็น 37.20%
อันดับ 2. น.ส.ดวงใจ แก้วบุตตา จำนวน 63,177,900 หุ้น คิดเป็น 6.32%
อันดับ 3 นายฉัตรชัย แก้วบุตตา จำนวน 60,000,000 หุ้น คิดเป็น 6.00%
และอันดับ 4.นางจริยา แก้วบุตตา จำนวน 60,000,000 หุ้น คิดเป็น               6.00%
ส่วนนักลงทุนรายใหญ่อย่าง “เสี่ยปู่” คุณสมพงษ์ ชลคดีดำรงกุล จำนวน 12,440,000 หุ้น คิดเป็น 1.24% และอีกจำนวนหนึ่ง คุณสมพงษ์ ชลคดีดำรงกุล โดย บลจ.แอสเซทพลัส จำกัด จำนวน 6,500,000 หุ้น คิดเป็น 0.65%
ก่อนหน้านี้ “เสี่ยปู่” เคยบอกว่า SAWAD เป็นหุ้นที่ดี
ซื้อหุ้นตัวนี้มาตั้งแต่ไอพีโอ และก็ยังไม่ได้ขาย
และก็ต้องการถือลงทุนยาว